
الجزء 1
نبدٲ..
انا عائشة عمري 20 عشت مع مرة ابوي من وانا عمري 12 زلتني اهانتني وكرهتني الدنيا دي انا كل يوم بنوم ودمعتي في عيني مرة ابوي كانت قاسية قمة القساوة حتى ابوي ماسلم منها كان يحليلو مسكين وع نياتو بحبني وبخاف علي وكل ما اشكي ليه بقول لي ادعي ربنا يحنن قلبها عليك وانا جواي بدعي انها تمووت وربنا استجاب دعاي بس المات ابوي 💔 فاااات وقطع حشاي وخلاني للمبتعرف الله دي ... اصلا ابوي اتزوجها عشان تربيني وعشان نيتها السودة الله ما اداها جنة بقت تفضي كل حقدها فيني يلا ابوي من مات حياتي بقت نيران جحيم اصعب من اول ابوي كان بشتغل رزق اليوم باليوم ولمن ماات ماخلا لينا ولاشئ انا ممكن عادي اقعد يومين تلاتة من غير شي ف بطني غير موية من الزير يلا هي هي مابتفرط في نفسها ملاااانة دهب وقروش تاكل وتشرب وانا قرقوش ناشف مابتديني ليه بعد زمن اتزوجت ااي ف كبرها دا اتزوجت واحد كبير شديد وملان قروش جابو ليها اخوها قاليها عيشي حياتك وانبسطي بدل حياة الفقر الكنتي فيها وساقها الخرطوم قامت قالت لي اخوها شيل الفتاة دي ان شاءالله تبيعا ولا تحرقا .. طبعا انا ماعندي زول ابوي اصلا غريب بعد امي اتوفت مشى المنطقة ديك عرس المرة دي وانا انظلمت 💔 لا صديق لا قريب وحيدة بس واصلا قنعااانة من نفسي يلا قامت مرة ابوي فاتت وخلتني لي اخوها دا بكون عمرو كدة 35-37 قام جاني قالي عيوووش ياا اختي ظلمتك مش! ! بس انا مازيها انا ح اخليك تعيشي ملكة قام جاب لي كيس في اكل اكلت اكل تقول اول مرة ف حياتي اكل واضوق اكل شبعت شبع الله يديمو لي نعمة بس انا قلبي ما اطمن ناحيتو تاني جاب لي جلباب كدة سمح وبلمع قالي استحمي وغيري هدومك المشرطات دي لاني متعودة اي كلام يقولوه لي اسمعو طوالي شلتا الجلباب ومشيت استحميت وغيرت....
طلعت من الحمام جا شافني قالي مشاءالله القمر دا وين كان مختفي والوردة الزابلة الليلة فتحت وكلام كدة تاافه ... طبعا انا طويلة بشرتي فاتحة وشعري لونو بني وناعم واصل لي تحت ضهري .. بعد كمل غزل وتفاهة جا قرب علي شديد وجراني من يدي رماني في السرير دا شنوو دا !! دا شنو الوحش دا ماقدرت اقاومو نهاي لزيتو بكراعي وقع وقمت جيت جاارية سكاني قبضني طقاني بالحيطة لمن دوخت ماوعيت الللا جا قومني هو فتحت عيوني وعاينت ليه قالي يلا قوومي ي عروسة صباحية مباركة وانا مصدددعة ومافاهمة اي حاجة بي نهرة كدة قالي قومي استحمي لانو جايننا ناس انا اصلو ماسالتو جيت انزل من السرير وختت رجليني ف الارض عشان اقوم وووااي انا موجوعة حصل لي شنو وانا ماشة مكوعجة بعد تعب وحراق روح حتى قدرت وصلت الحمام وانا كدة ياداب وعيت ع نفسي لقيت نفسي مالابسة شئ بي تحت لابسة الجلباب بس ووواااي دا شنو انا انتهييت وكوركت وصرخت وبقيت لمن حلقي نشف ودموعي كملو قلت ليييه انا من دون الناس يحصل لي كدة اتزل واتهان واقللة حاجة شرفي اخسرو ويضيع كدة ... اي الوحش اغتصبني وضيعني انا تاني ي عالم اعيش لشنو مافي حاجة بتخليني اعيش واثناء ما انا بفكر وشريط حياتي كلو بلف قدامي جا قطع تفكري دا دقديق الباب دا نفسو الحيوان الحقير قالي اطلعي بتعملي ف شنو ولا مووتي! ! صنيت شوية كدة وفتحت الباب لقيتو واقف عاين لي 😏 قالي تعالي سلمي على الناس دييل سلمت عليهم كانت مرة جميلة جدآ بتكون عمر 40 او اكتر بس محافظة جدآ ومعاها شاب كدة صغيير يعني ف العشرينات كدة ووسيم شديد ... سلمت وقعدت المرة قالت عائشة : كيفك انا اسمي عايدة ودا اخوي الصغير سالم وابتسمت وانا بعاين ومستغربة مالهم عايزين شنو ... قالت ماتستغربي نحنا قرايب مرة ابوك وعايزين نسوقك تبقي بت لينا انا انبسطت ووافقت لانها مرة سمحة ونضيفة وتعاملها راقي وزي مابقولو المظاهر خداعة وماعارفة القدر مخبي لي شنو يلا قالت لي اجهزي وارح حنمشي طوالي قلت ليها طيب اشيل ملابسي قالت لي لالا ماحتحتاجي ليهم خليهم وانا اكيد ح اجيب ليك ملابس جديدة مشيت معاها وانا ماشلت معي غير نفسي بس. طلعنا وكان جو بي عربية جمييييلة وكبيرة اظن ماحصل حلمت بيها ركبوني وهم واقفين مع اخوها لمرة ابوي قامت المرة طلعت ليهو قروش حزم حزم وادتن ليهو شالهم وانبسط شكرها وسلم عليها بقيت بعاين ومستغربة لييه تديه قروش وقدر دا تاني المرة جات ركبت جنبي وداك قالي شنووو ي عيوش م حتوديعييني اتلفت منو واديتو ضهري واخو عايدة سالم هو السايق قام اتحرك ومشينا ....
الجزء 2
مسافة السكة كلها كنا ساكتين وانا كنت بعاين بس ف الطريق تاني نعست نوومت بس صحييت علي يد باردة مختوتة في خدي طوالي صحيت مخلوعة واتلفت لقيتها عايدة قالت لي معليش خلعتك بس قومي اكلي لانو لسة المسافة طويلة وكانو واقفين بالعربية جنب كافتيريا سالم جاب الاكل وختا لينا ومشى قعد ف كرسي برا الكفتيريا بشرب ف سجائر قامت عايدة ادتني سندوتشات من الجوعة الداخلة فيني اكلتهم كلهم وشربت عصير تاني رجعت نومت وما صحيت اللا لمن وصلنا بيتهم نزلت من العربية ودخلت البيت دا شنو دا دا قصر ولا قلعة ولا دا شنو البيت الحلو الكبير دا بعاين وبتلفت بكل الاتجاهات بيت كبير ملان غرف عايدة جاتني بابتسامة ي عائشة ارح اوديك غرفتك قلت ليها غرفتي! ! وين اشرت لي فووق مشيت معاها دخلت الغرفة يا الله دا شنو الجمال دا دي غرفتي دا سريري ودي مراية كبيرة ودولاب وااي شباك قزاز ستاير الغرفة لونها كيف حتى الحمام السمح دا جوة الغرفة دي ووااي انا عمري ماكنت بحلم بعيشة وحياة زي دي معقولة انا الله بحبني عشان كدة حيغير حياتي وابقى سعيدة ومبسوطة واعمل اي شئ نفسي فيه وطبعا كل دا جواي بيني وبين نفسي عايدة قالت لي طيب اخدي راحتك لو عايزة تستحمي الملابس ف الدولاب دا ومن اليوم الغرفة دي ملكك واي شئ فيها ملكك وطلعت وانا طبعا مامصدقة حاسة باني حلمانة جيت جارية رووو واقعة ف السرير بنطط و بضحك تاني نزلت مشيت وفتحت الدولاب وووااي من الملابس الفيه فساتين بناطلين لبس عجيب غريب قمت شلت فستان كدة جذبني مسكتو ومشيت وقفت ف المراية وقستو علي عاينت لنفسي وابتسمت قلت من اليوم ح اكون عائشة وحدة تانية مشيت استحميت ولبستو سبحان الله طلع مقاسي بالضبط حلو وعجبني مشيت قعدت شوية ف السرير الباب دقا دخلت عايدة قالت لي مشاالله على الحلاوة بس شعري كان ناشف ومنكش طلعت لي حاجتين قالت لي ديل مكوة واستشوار ظبطي بيهم شعرك ورتني بتكويهو كدة والاستشوار اعمليه لمن تغسلي شعرك جففيهو بيهو قلت ليها تمام يلا كوت لي شعري وبقى زي الحرير وطال زيادة قالت لي ي عيوشة انتي جميلة مشاءلله وجمالك دا حيكسبني شديد ماركزت معاها شديد واحنا بنتونس الباب دقا دخلت وحدة كدة بتكون قدري ف العمر ولا اكبر شوية قالت ليها عيووودة مشتاقين اها جبتي لينا شنوو اوووو ازيييك ي عسلاية لالا يعايدة المرة دي جبتي الزيت دا شنو الشغل الخام دا انتي مشيتي بيروت ولا شنو ضحكت وقالت ليها ي مجنونة اسكتي طبعا دي عايشة زميلتك استعدي حتنافسك وحتبخسك ضحكو وانا مافاهمة شي زي الاطرش ف الزفة تاني سكتو وعايدة قبلت علي وقالت لي دي سوما زي بتي وزولتي شديد عايشة معانا هنا حتكونو مع بعض دايما وان شاالله تبقو صحبات انا ابتسمت وقلت ليها ان شالله قامت سوما قالت ليها وووواااي ي عايدة ماقلت ليك عامر ود الحرااا... كنت بايتة معاو وما اداني قرش اتشاكلت معاه وجيت خليتو قالي حسابي مامعاك انا بعدين حا اجي لي عايدة وبنتفاهم سوما قبل تتم كلاما عايدة ساقتها وطلعو برا وانا قاعدة وكلي استفهااام! !?? حاصل شنوو??
حنفهم قدام....
...
الجزء 3
-
سوما وعايدة طلعو برا وخلوني مشوشة ومافاهمة حاجة تاني قلت يلا دي مواضيعهم وانا مادخلي انا ماصدقت بعدتا عن المشاكل تاني مالي افتش ليها وانا بفكر كدة بطني قامت تكورك من الجوع اي عاد ضاقت الاكل تاني بتشبع قمت نازلة تحت واقول لعايدة عايزة حاجة اكلها وانا نازلة ف السلم اسمع كوارييك بصوت عالي نزلتا سرعة اشوف في شنو لقيت سوما وعايدة ومعاهم راجل كدة بكون ف الاربعينات عندو كرشة وصلعة وكان حوارهم كالآتي ..
-يا عايدة انا اتفقت معاك بسعر بس بتك دي بتتكلم من راسا وقالت عايزة براها ونحنا اتفاقنا سواا
سوما : اسمع هنا نحنا كان اتفاقنا ليلة وانت عملتهم ليلتين يعني دا ماكان حسابنا يلايلا طلع القروش دي هسة
عايدة: خلاص خلاص يا جماعة اهدو وانا بحل الموضوع ي عامر سوما كلاما صاح اي ليلة بي حسابا وانت تدفع حقهم الاتنين من سكات عشان مانخرب وش قامت عايدة ابتسمت معاه وهو عاين ليها شدييييد وقاليها تماام يا ستنا عشان خاطر عيونك ديل ندفع ومانرضى نتكلم جك جك حسبهم قروش واداهم ليها سوما ضحكت وقالت ليهو هههههاايي تاني اهرشك بي عيودة ولا شنو. . بس انا قطعت كلامهم وجيت نازلة قلت ليها عايدة مالكم في شنو ودا منو الراجل دا عايدة انخلعت وجاتني عائشة نزلتي لشنو قلت ليك خليكي في اوضتك قلت ليها عايزة اكل قالت لي طيب طيب اطلعي هسة الاكل بجيك لحدي عندك ابتسمت وكنت طالعة بس الراجل قالي استني اتلفت عليه قالي يا الله دا كلو جمال بسم الله مشاءالله عااايدة اطورتي انا الليلة حجزت التفاح دا انا طبعا ماعارفة ولا فاهمة بحكو عن شنو بس عاينت ليه باستغراب عايدة حمرت ليهو شديد و كوركت فيني اطلعي فوق سرعة سوما طلعيها وقلت ليك الاكل بجيك لمن شوفت ردة فعل عايدة خوفت منها انا قلت مالها اتغيرت 180 درجة كانت ظريفة معي سوما جات ساقتني وطلعنا الاوضة قلت ليها يا سوما عايدة مالها معصبة كدة! ! ودا منو الراجل البرة! ! وكنتو بتتناقشو وبتتحاسبو على شنوو سوما قالت يا عائشة انا هسة ما حا اشرح ليكي حاجة بس انتي مع الوقت حتفهمي وتعرفي اي حاجة بس هسة حا اجيب ليكي الاكل واكلي وهاكي دا تلفون فيهو ارقامنا انا وعايدة لو كنتي عايزة اي حاجة اضربي لينا واطلبيها بس ماتطلعي من الغرفة تماام! ! قلت ليها تمام طلعت وجاتني بعد 10 دقايق بي الاكل والعصير اكلنا سواا واتونسنا طلعت طيبة وحبوبة سالتها من اهلها كم مرة بتقول لي عايدة هي كل اهلي من وعيت علي الدنيا لقيت عايدة دي هي الربتني من صغري كنت بناديها امي بس لمن كبرت ووعييت قالت لي انا ربيتك وانا زي امك بس ياعائشة اكيد مافي زول احن من امك مافي زول حيحبك ويخاف عليك زي امك بس انا حياتي جات كدة وح اعيش كدة وانتي كمان زيي بس لازم تكوني قوية تقدري تحاربي اي حاجة يعني انتي بطلة نفسك وايييك كلام كتير شوشتني مافهمتها كلو كلو قلت فعلا الناس الاغنياء حياتهم غريبة يلا انا مامهم عندي اهم شي مبسوطة ومرتاحة عدا اسبوع واسبوعين وانا في الحالة دي قاعدة في غرفتي اكلي وشرابي بجيني لحدي عندي يعني زي المحبوسة بس كانت سوما كل مرة بتجيني وتتونس معي اليوم داك قاعدين انا وسوما نتونس ونحكي بس تلفونها ضرب طلعت عائدة قالت ليها كلام غير ملامح وشها كلو انا قلت مالهم يا ربي قفلت الخط وقالت لي عائشة انتي حتنزلي شغل الليلة قلت ليها شغل!! شغل شنو انا ما بعرف اشتغل حاجة انا ماقارية ولا مدرسة اسمي دا ياداب بقدر اكتبو قالت لي لا شغل من نوع تاني انا قلت ليها كيف فهميني قالت لي طيب بس ارجوك اتمالكي اعصابك وانا زي ماقلت ليك دا قدرنا وحياتنا كدة ما حنقدر نعمل او نغير حاجة قلت ليها كيف يعني انتي بتقولي ف شنوو!! قالت لي نحنا شغلنا دعارة وسكتت انا قلت ليها يعني شنوو! ! قالت لي يعني الوحدة بتبيت مع الراجل كانها مرتو وبديها قروش انا طوالي رجعت بزاكرتي والعملو معي اخو مرة ابوي لحدي ما انهم ادوهو قروش عرفت انو باعني بس تلقائيآ بقيت ابكككي والدموع مية ....
...
الجزء 4
سوما قالت لي عائشة انا اسفة نفسي اساعدك نفسي اعمليك حاجة تبعدك من عالمنا الوسخ دا بس انا زيك مقيدة ومابقدر اعمل حاجة عايدة هي القائدة والبتقولو هو البمشي ونحنا دا مصيرنا وخلاص اتعرف كانت بتقول في الكلام دا وبتبكي بي حرقة وانا بزيييد في بكاي قامت حضنتني وقالت لي عائشة هششش اسكتي اسكتي اهدي انا معاك واكيد مافي حاجة بتحصل بدون رضاك هسة عايدة قالت لي اجهزك عشان عندها زبون وحتوديك ليه بس انا ح اشوف سبب واخليها تخليك في حالك لحدي ماتتاقلمي مع الوضع قلت ليها طيب حتقولي ليها شنو! ! قالت لي اي حاجة المهم انتي ماتتاذي وانا بمشي مكانك قلت ليها لييه بتعملي ف نفسك كدة نحنا مامجبورين ارح نهرب .. ضحكت باعلى صوت قالت لي نهرب ياااه من برائتك نمشي وين العالم البرا احقر من الجوة احسن انتي هنا عارفة نفسك ومصيرك بس جربي اهربي وشوفي حتلقي نفسك وين عائشة العالم والناس مابيرحمو ونحنا بنات حنمشي وين حنلقى الاكعب من عايدة اصلآ الذئاب منتشرة في كل مكان مستعدة تنبش وتاكل لحمك دا .. المهم انا ما ح اكتر عليكي انتي اقعدي في غرفتك واقغليها عليك وانا بتصرف مع عايدة قلت ليها طيب تمام طلعت وخلتني ابكي بحرقة وحسرة وندم اشتهيييت مرة ابوي اشتهيت زلتها واهانتها لي على الاقل كانت نفسي مصونة وكنت محافظة على نفسي و شرفي كنت حكون زي البنات ويمكن اتزوج واعمل عائلة بس ياااه الواقع اصعب واحقر من كل حلم وينك يا امي وييينك بتك براها في دنيا تانية الدنيا غدرتني يمة الدنيا اريييتها شالت رويحتي ولحقتك بكيت واتحسرتا زييين تاني سكتا وفكرت واخدتا قراري و قلت دي حياتي مصيرها كدة وانا بي يدي شنو اعملو انا تاني زي ماعملت سوما انا حا اعمل خلاص اصلآ مستقبلي وحياتي ضاعو من يوم اعتدى علي الحقير داك يعني تاني ماعندي شئ احافظ عليه سكت شوية كدة قمت شلت التلفون ضربت لي سوما قلت ليها تعالي لي عايزاك سريع...
الجزء 5
-
نبدأ
اتصلت لي سوما وقلت ليها تعالي لي سريع طوالي جاتني قلت ليها لاقيتي عايدة ولا لسة قالت لي لسة عايدة مافي قالت حا تجي بعد شوية كدة قلت ليها طيب يا سوما انتي ماحتمشي مكاني للزبون لأني انا ال حا امشي انخلعت وقالت لي كيف يعني الخلاك تغيري رايك شنو! ! قلت ليها ولا شئ بس انا لمتين ح اتهرب لمتين ح نتعزر عشان عايدة ماتوديني يعني كدة كدة موضوعنا منتهي عاينت لي بي شفقة وقالت لي متاكدة ي عيوش متاكدة عايزة تعملي الحاجة دي !! قلت اي وانا موافقة امشي معاك للراجل قالت لي طيب استحمي واجهزي وتعالي معي فعلا استحميت ولبست واتمكيجت ونزلنا تحت لقينا عايدة قاعدة ومعاها سالم اخوها قالت لينا الله الله البنات الامورات خلاص جهزتو! ! انا عاينت ليها باستحقار من غير ما انطق معاها بحرف عاينت لي وقالت عيووشة حبيبتي طبعا سوما فهمتك وورتك طبيعة شغلنا وكل حاجة عشان تكوني معانا في الصورة وضحكت ضحكة سفيهة زيها انا خلاص كرهتها وبطني طمت منها وبدعي ربنا ينتقم منها لانها بتبيع بنات بريئات ماليهم ذنب وتكسب فيهم قروش حرام تف عليك وعلى شكلك طبعآ كل دا بقولو جوآي وانا بعاين ليها بقرف وحرقة قامت ركزت معي وقالت لي مالك ي ماما مصدومة ومستغربة! ! يعني حيكون انا جبتك هنا عشان اتبناك مثلآ ولا اختك زينة حبيبتي انتي بالنسبة لي صفقة وصفقة مربحة شديد عشان كدة جبتك واتحصلتا عليك وطبعا كدة كل شئ بقى واضح بالنسبة ليك نحنا دا شغلنا كدة انا وانتي وسوما وبنات كتيير زميلاتك حتلاقيهم قدام يلا هسة دا ما موضوعنا انتي هسة حتطلعي وسالم هو ال حيوصلك وشيلي معاك الكيس دا لانك حتغيري هناك طبعا بتتكلم معي وانا خلاص منهااارة ومتمنيه الارض تنشق وتبلعني ولا اموت المهم يحصل شئ ويوقف كل البحصل معي دا قام قطع سرحاني صوت سالم قالي يلا اتفضلي حنمشي ...
عاينت ليه وكلي انكسار قلت عسى ولعل يحن فيني ويخليني في حالي بس لا طلع وقالي يلا حنمشي جيت ماشة وراه سوما جات ادتني الكيس وقالت لي شيليهو معاك وقامت حضنتني وقالت لي خلي بالك من نفسك واوعك تتهوري ابتسمت وقلت ليها حاضر طلعت ومشيت ركبت في العربية سالم ساقها واتحركنا كنت راكبة ورا طوول الطريق ساكتين وكنت كل ما اعاين لمراية العربية بلقى سالم بعاين لي مجرد ما اعاين بكسر عينو وبركز مع السواقة قمنا وقفنا وعاين لي ف المراية مسافة قام اتصل لعايدة وقاليها نحنا وصلنا ماعارفة قالت ليه شنو بس قالي يلا انزلي واطلعي العمارة دي دقي الباب حق الشقة رقم كدة قلت ليه كيف يعني انا مابعرف حاجة امشي اقول ي منو رد بتعصب قالي اسمعي الكلام واعملي القلتو ليك خوفت منو طوالي نزلت ومشيت قالي شيلي كيسك وتلفونك ديل معاك قمت شلتهم وطلعت السلم خطوة قدام وخطوتين ورا كلي خوف وحسرة وندم واحاسيس ملخبطة بس كلها احاسيس قاسية مرهقة بعد صراع مع نفسي تمالكت اعصابي وطلعت وصلت باب الشقة قمت ضربت الجرس شوية كدة والباب فتح وطلع ...
الجزء 6
-نبدأ
طلعت الشقة وضربت الجرس شوية كدة والباب فتح طلع نفسس الراجل الاسمو عامر بطني طمت وكل الوان الدنيا في وشي في نفسي قلت عليك الله بي جلحاتك وكرشك دي النايم ليها شنو تنوم نومة اهل الكهف يا مريض هسة بي هيئتك وشكلك دي اكييد ماف مرة رضت تعرسك عشان كدة قبلتا على الحرام بس قطع تفكيري وقالي يا حلووو شنو يعني ماحتدخلي حتقيفي كدة لمتين قمت عاينت ليه بطرف نخرتي ودخلت قعدت جاب لي عصير بقيت اشرب فيه سنتي سنتي عشان ااخر الزمن وهو منتظر ويونس فيني ويتعولق وانا اجامل فيه وطبعا خاايفة وميتة من الرعب قالي شنو يعني ي بت ي عائشة ماعايزة تكملي عصيرك دا وتشوفي شغلك طوالي ختيت العصير ف الطربيزة وقلت ليه ثواني ادخل الحمام قالي اتفضلي شكلك حتتعبيني كتير وضحك انا دخلت الحمام واتصلت لي سوما ... سوما الحقيني انا ماقادرة ماقادرة دا شنو المقرف دا دا نفسو الكنتي نايمة معاه قالت لي دا الله ياخدو دا اكتر واحد مربح عايدة واظن ماعندو شغلة غيرنا حياتو كلها نوم انتي تقومي تضغطي ع قلبك ولا تعضي في خشمك ليمونة وتستحملي وكلها لحظات والموضوع يررجع عادي واثناء مابتكلم معاها باب الحمام دقا قالي ويينك بتعملي في شنو قفلت منها سريع وطلعتا مشيت قعدتا في الكنبة وبقيت احكي ليه في قصص واالف من راسي عشان الوقت يضيع بس وهو بمشيني وشكلو زهج قام طواالي شالني وقالي تعالي نكمل كلامنا هنا ورماني في السرير وانا هنا كأني اتكهربت ولا ماعارفة قلبي مشى وين راقدة كأني جثة مافي اي احاسيس وهو يقلبني بي جاي ويوديني بي جاي وماف اي ردة فعل مني لمن لقى مافي مني امل وما ببادلو نفس البعمل فيه قاام اتهجم علي وعمل عملتو وانا تاني ما وعيت بي نفسي الا اليوم التاني صحيت لقيتو واقف في المراية وقال لي الحركة العملتيها امبارح ماعجبتني وما انا البحاسبك عليها عاايدة ما ورتك ولا شنو! ! انتي تاني لو غلطتي معي نفس الغلط ح تخسري ويلا هاك قروشك وقومي البسي واتخارجي جدع فيني القروش وكانو جدعو فيني صاقعة قلبي دا وجعني اتلفيت بالملاية دخلت الحمام بستحمى وقرفانة وكرهانة كل شئ قلت ياارب تغفر لي يارب تساعدني واطلع من المصائب دي انا براي وماعندي زول غيرك بعد استحميت لبست ودخلت القروش. في الشنطة ونزلت قلت هسة اقبل علي وين امشي وين نزلتي من السلم كدة القى سالم واقف بالعربية اشر علي بي اصبعو تعالي طوالي مشيت ركبت ...
الجزء 7
ركبت معاه في العربية وبقيت افكر قلت كل شئ متفقين عليه كلهم وانا مجرد لعبة بس زي الكورة دا يشوت ودا يشوت اااه حياتي جات كدة اعمل شنوو كنت منتكلة على قزاز العربية والدموع مية سالم وقف بالعربية جنب مطعم قالي انزلي ارح نفطر قمت نزلت ودخلنا المطعم طلبنا الاكل هو بياكل وانا كنت بلعب بالاكل وسرحانة بالله بعد الحصل معي عندي نفس اكل! ! قام نهرني ي بت اكلي وماتلعبي بالنعمة خوفت منو طوالي بقيت اكل بعديهو طلعنا البيت من دخلنا لقيت عايدة في وشي قالت لي اهلآ كيف كانت ليلتك سكت وكنت طالعة غرفتي مسكتني من يدي وقالت لي ليلتك كانت مهببة انا مافي وحدة من بناتي عملت حركتك دي انتي فاكرة شنو القروش بتجي ساي! ! ولا بتمشي بعثة نوم وعليها بدوكي مرتب لالا حبيبة انتي غلطانة العملتيه امبارح ما حيتكرر قمت فكيت يدها مني وجريت الغرفة قعدت ابكي بس الباب دقا دخلت علي سوما سلمت علي وقالت لي ولااا تزعلي نفسك الموضوع دا عادي وحيتكرر كتير لو كل مرة اخدتيه بزعل كدة انتي الحتكوني خسرانة لانهم مابهمهم شعورك شنوو ويلا قومي قومي بطلي بكا وقشي دموعك ديل وصلحي مكياجك وارح معي قالت ليها ويييين! ! قالت لي ارح بس هو مشوار خاص بينا انا وانتي بسس فررحت وقلت ليها تمام طبعا انا برتاحة ليها شديد سوما دي اتفقت معاها وطلعنا عايدة قالت لي سوما اعملو حسابكم والساعة 10 تكونو هنا قالت ليها تماام يلا بااي وطلعنا...قلت لي سوما ماوريتيني حنمشي وين !! قالت لي الليلة اليوم دا هدية بالنسبة لينا ح نمشي اي مكان نغير جو وننبسط ومشاكلنا وهمومنا نرميهم ورانا بس اليوم دا فرحت ومسكتها من يدها وقلت ليها تمام وقفنا امجاد ومشينا دخلنا المول عزييينا نفسنا اكلنا وشربنا ودخلنا السينما حضرنا فيلم وطلعنا الكافيه شربنا قهوة وكنا بنتونس قمت سالتها ي سوما بتزكر عايدة قالت لي عندي زميلاتك في الشغل وحتلاقيهم قدام ديل منوو! ! وهسة هم وين! ! قالت لي ديل بنات زيينا انظلمو كمان وفيهم وحدات بإرادتهم جو واشتغلو مع عايدة وكانو كلهم قاعدين معانا في بيت عايدة دا وكان بيحصل في البيت دا كل شئ كعب يخطر في بالك دعارة حشيش مخدرات والرجال بالصف يعني كان لامي كل القذارة لحدي مافي يوم الشرطة جات وداهمت البيت وساقونا كلنا القاعدين بي عايدة وحبسونا بس قبل اليوم يتم طلعونا عايدة عندها ناسا كباراات في الحكومة وطلعت من القصة كلها زي الشعرة من العجينة بس بعد طلعونا وقغت الرجال واي شئ بحصل في البيت وفكرت بطريقة تمشي بيها شغلها من غير تدخل الشرطة والحكومة قامت وكلت وحدة صحبتا وخووة في الشغلانية دي بس ديك قاعدة في دبي كلمتها وقالت ليها بناتي ح يجوك وامسكيهم وشغليهم معاك المرة طوالي وافقت لانو بالنسبة ليها صفقة مربحة بعدها عايدة جهزت البنات وسفروهم دبي وحاليآ كلهم هناك بس عايدة بقت مامرتاحة لانهم بعيدين منها قالت لمن الشرطة تنسى موضوع اشتباههم في بيتها بترجعهم ولو ما كدة حتسافر هي وتلحقهم ... كلاما دا كانت بتحكييه لي وانا في قمة الصدمة بالجد العالم متوحش وحقير وظااالم انتهيينا من ونستنا ولفيينا وغيرنا جوو ورجعنا البيت....
الجزء 8
رجعنا البيت دخلنا ومالقينا زول سوما اتصلت علي عايدة وقالت ليها ويين الليلة قالت ليها بايتة برا وح اجي بكرا الصباح واعملو حسابكم ماتطلعو من البيت دا شبر ولو اتهورتو وعملتوها عارفاني انا بعمل شنوو!! سوما هاجت وقالت ليها ياخ ح نمشي وين يعني لو عندنا محل نمشي عليه كان هسة زماني بتكلم معاك!! قالت ليها المهم وريتك وبيتي مراقباه وهسة زي ماقلت ليكم اكلكم وشرابكم عندكم واقعدي مع عائشة في اوضتها وماتطلعو وغير كدة ماحتكونو براكم سالم حيجي ويبيت معاكم في البيت وتصبحو على خير قفلت الخط سوما قال افففف ربنا ياخدك ياريت كل الايام زي الليلة بايتة برا اااخر بيتان ليك ي بعيدة قلت ليها سوما اهدي ارح نطلع فوق الغرفة احسن نحكي ونتونس قالت لي تمام عملنا شاي وكيك وشيلناه الغرفة فوق وطلعنا اكلنا واتونسنا واتصورنا وضحكنا يلا نضرب الهم بالفرح وكان يوم مميز شديد في حياتي كانو اخر يوم مميز علينا! ! بعد ونسة وحكايات ومواضيع نعسنا ونومنا .. صحينا الصباح من النوم ونزلنا تحت لقينا عايدة قاعدة في الكنبة قالت لينا صباح الخير يا السمحات قلنا ليها صباح النور وقعدنا معاها قالت لينا طبعا انا امبارح كنت بايتة مع فلان... طبعا دا راجل من كبارات الحكومة ليهو هيبتو ومكانتو ودا هو الساعدها وطلعها هي وناسا من السجن يوم المداهمة المهم قالت لينا كنت معاه وقال لي تاني مافي طريقة افتح بيتي دا نهائي حتى لو مشينا مكان تاني لانو بيتي مراقب وبالتالي انا مراقبة يعني محل امشي الشرطة عينهم علي فعشان كدة نحنا حنمشي دبي سوما بخلعة شنووو دبي! ! وانا الفكرتك اهتديتي وحتقولي نخلي الشغلانة دي بس تاريكي تكوسي للأكعب سكتتها وقالت ليها سوما البقولو انا تسمعيه وبعدين انتي لاقية دبي بلد كلها رفاهية وعيشة هنية وعز عايزة ترفسي النعمة قالت ليها انا ما ح امشي معاك الرفاهية والعز ديل اتمتعي بيهم براك قالت ليها اووعك ي سوما تتقوي علي وتركبي راس فلنفترض خليتك ومشيت فاكراني ح اخليك كدة انا الحاجة البتملكها دي حتبقى حقتي وامشيها بي اي اتجاه عايزاه !! ولو ماسوقتك معي ممكن اوديك لي واحد من ناسي الهنا وطبعا ما كل الناس واحد انا مخلياك ع كيفك وراحتك بس هناك حتلقي نفس الشئ اكيد لا فعشان كدة تسمعي الكلام وتعملي البقولو ليك من سكات وخلييكي زي عائشة اختك دي طبعآ انا بعاين بعيوني بس عايدة قامت وقالت لينا انا طالعة فوق وانتو اشربو الشاي واطلعو اتجهزو عشان حنمشي نجهز اوراق السفر لانو يمكن نسافر بعد يومين تلاتة كدة وقامت طلعت وسوما بقت تشتم وتسب فيها انا قلت ليها انتي هسة زعلانة ومنفعلة مالك يعني الحيتغير شنو والحيفرق شنو دبي ولا هنا!! اياهو نفس الشغل ونفس القرف قالت لي لا ي عائشة انا من يوم المداهمة الحصلت وبيتنا فضى من الرجال والقرف ارتحت والله اي عايدة ماريحتني وبترسلني للرجال لغاية مكانهم زي ماعملت ليك امبارح بس كنت مرتاحة لانو ممكن كل اسبوعين تلاتة اشتغل مرتين بس لانو الرجال مابلقو طريقة يستضيفو وحدة في بيوتهم صعب بالنسبة عليهم عشان السمعة وكدة لكن قبل المداهمة انا كل يوم بشتغل في القرف دا ويمكن في اليوم مرتين وتلاتة يعني حاجة كدة مقرفة ومرهقة بس تاني ارتحت وهسة رفضت عشان حنرجع لنفس القصة لنفس العفن والقذارة وكمان وين في دبي لا فيها والي ولا فيها حاكم زول بشتغل بزول مافي اي زول شغال بهواه بس يلا جات كدة حنعمل شنو يعني ارح نشرب الشاي شربنا الشاي وطلعنا لبسنا وجهزنا ونزلنا وجانا سالم بالعربية ومشينا انا وعايدة وسوما وصلنا مكتب الجوازات لاقانا راجل كبير كدة ورتبتو كبيرة يعني زول مهم سلم علينا وقالينا اتفضلو اقعدو ولا تعبنا الموضوع اتسهل سرعة سرعة وخلصنا ورجعنا البيت ...
الجزء 9
خلصنا اجراءات السفر ورجعنا البيت دخلنا الغرفة وسوما كانت زعلانة ومتضايقة من الحاصل وانا بهدي فيها قلت ليها سوما معقولة ضعفتي مش انتي الكنتي بتقويني و بتسنديني الليلة مالك! ! قالت لي انا تعبت يا عائشة. تعبت وزهجت نفسي اعيش زي باقي البنات نفسي ارتاااح من كل شئ بحصل قلت ليها اكيد بجي اليوم دا ربنا عارف اننا مظلومين واي شئ بحصل مالينا ذنب فيه واكيد هو قاعد في كرسي العدل وشايف كل شئ وحيساعدنا وكل شئ بي يومو عشان كدة نحنا مابيدنا حاجة نعملها غير نتقبل الحقيقة والحاصل قالت لي طيب بعد سكتت قلت ليها يلا تاني حنعمل شنو في اليومين الحنقعدهم ديل قالت لي انا كمان ماعارفة بس عايدة اكيد عارفة نزلنا ليها تحت وسألناها : ي عايدة في اليومين الحنقعدهم قبل نسافر حنعمل فيهم شنو ضحكت وقالت تعملو فيهم العايزنو اصلا نحنا في الوقت دا مافاضيين لي اي شغل بس اليومين ديل حنرتب فيهم روحنا للسفر وانتو الاتنين لو عايزين تطلعو وتتسوقو وتجيبو حاجات مامشكلة امشو وانبسطو اليومين ديل حقنكم انتو من فرحتنا مشينا حضناها وشكرناها ضحكت وقالت لينا ي عويرات انتو بناتي وضحكنا كلنا خليناها واقفة وكنا طالعين غرفنا عشان نجهز نفسنا للطلعة قامت نادتنا قالت لينا استنو وقفنا واتلفتنا عليها قالت لينا يييييي كنت ح انسى طبعآ عندي صديق عزيز ومقرب لي كنا بنحكي تلفون هسة وعرف اني مسافرة وكدة وماعندي جية قريب قالي ح اعمل حفلة صغيرة علي شرفك وممكن تشرفونا انتي وبناتك قلنا ليها وانتي ح تمشي الحفلة! ! قالت لينا انتو مابتسمعو ولا مابتفهمو قالي حفلة علي شرفك يعني الحفلة معمولة خصوصي لي انا يعني اهم شخص فيها وغير كدة زولي دا زول مهم جدآ وحاجة كبيرة في البلد دي يعني انا مستفيدة منو شديد وهسة لو ماسعري عالي عندو ما كان عزاني بي حفلة المهم ي بنات ماتكترو معاي ح نمشي الحفلة ولازم نتظبط ونقشر الحفلة بي شرفنا وكل الانظار حتكون علينا...طلعت ليها قروش من شنطتها ادتني وادت سوما قالت لينا امشو السوق وعزو نفسكم واهم حاجة اشترو فستانين حلوة للسهرة سوما ختفت القروش وقالت ليها تماام شيلناهم وطلعنا فوق سوما قالت لي ي عيوش رايك شنوو في كلام عايدة والحفلة قلت ليها مافارق معي حفلة ولا غيرو قالت لي لالا حتفرق الحفلة ح تطلعنا من جونا دا وحتكون موضوع بالنسبة لينا المهم ارح ننبسط بس وانتي بعدين احكمي قالت لي تمام طلعنا ومشينا مطعم واكلنا قدرتنا وغايتوو اتفسحنا ومشينا البيتش وركبنا المعدية وانبسطططنا ونسينا همومنا وضحكنا من جوووة قلوبنا تاني ااخر شئ مشينا المول واشترينا ملابس وميكب وعزييينا نفسنا وعزلنا احلى فستانين 😍 ورجعنا البيت غايتو خمينا المول كلو وصلنا البيت وجري علي الغرفة نشيل ونتقايس في الملابس زي عارضات الازياء ونتصور بأي لبسة قام باب الغرفة دقا ودخلت عايدة قالت لينا اووو حلوو حلو مااقصرتن ي بنات ماخليتن شئ وماجبتوه سوما قالت ليها اكيييد صحي ي عايدة الحفلة متين هي قالت لينا بعد بكرة الخميس ونحنا حنقوم نسافر فجر الجمعة يعني حفلة وداع وكدة قلت ليها تمام جات شافت حاجاتنا الجبناهم قالت لينا كويس عزيتو نفسكم وانا ماجبتو لي شئ سوما قالت ليها ماقلتي لينا عايزة حاجة قالت ليها زوووق ساي ماعندكم خلاص خلاص انا مجهزة نفسي جاني طقم كاامل لبسة ظااابطة من الساس للراس قلنا ليها كووويس عندك البعبرك قالت لينا ههههههااي طبعا طبعا يلا انا طالعة وانتو ارتاحو عشان شكلكم مرهقين وتعبانين من اللف اللفيتووه قامت طلعت ونحنا فعلا من التعب نومنا في مكانا والحاجات مكشحة صحينا المغرب نزلنا تحت مع عايدة اكلنا وشربنا شاي جانا سالم داخل قال لي عايدة انا م ح اسافر معاكم قالت ليهو شنو شنوو! !

جانا سالم داخل قال لي عايدة انا م ح اسافر معاكم قالت ليهو شنو شنوو! ! ولييه السبب قاليها عندي شغلانية عايز اعملها هنا وبتاخد زمن يعني امشو انتو براكم قامت جاطت فيه وكورركت شغلانة شنو وعايز تعمل شنووو لالالا تمشي معي الحجل بالرجل اصصلو مابخليك وراي قاليها انا قاعد هنا وما علي كيفك يلا سلام طلع وخلاها جااايطة هديناها وقلنا ليها هو راجل يعني خليه يعمل العايزو قال ماماشي ماتغصبيه لانو ماحيشتغل بيك وغير كدة عندو راييو وقرارو قالت لينا سالم اخوي الصغير ربيتو وكبرتو بقى لي اخو وولد وحياتي كلها مافارقتو هسة انا من غيرو مابقدر اتحرك شبر من السودان دا قلنا ليها طيب حتقنعيهو كيف قالت انا زاتي ماعارفة بس بشوف طريقة انا مستحييل اخليهو بوراي قلنا ليها طيب اهدي كلو بتحلا سكتت وقالت لينا ان شاءالله قعدنا ع الحال دا لي بالليل وهي مقلقة تشيل وتضرب لي اخوها وهو نهااائي ماردا عليها وهي خلاص قلبها اكلها وخافت عليهو لحدي الساعة 1 بلليل مساهرين قام هو جا داخل جرت عليهو سالم سالم مالك كنت وين وبتلمس فيهو ولييه مابترد علي تلفوناتي ياااخ حالها تحنن وزي ما عارفين انو عايدة هي قوية ومافي زول بقدرا كمان اكتشفنا انو عندها نقطة ضعف وهو اخوها سالم بعد كترت اسئلة ونقاش مع اخوها عرفت انو عايز يتزوج اجججي سالم يتزوج! ! العالم الزي ديل بعرسو وبعملو حاجة حلال سبحااان الله لمن سمعت ردو ليها بانو لقى زولة بتناسبو وعايز يتزوجها ويفتح بيت هااجت وكوركت زيادة تعرس كيف يعني انتي قدر عرس ومن متيين احنا بنفكر في حاجات زي دي وبعدين دي منو الحية الاتلفت فيك واكلت راسك ي ود اسمع هنا انا ما معاك في البتعملو دا قاليها اصلا مامعي ولا عايزك معي من اليوم انتي ما اختي ولا انا اخوك انا لمتين اسكت واخاف منك واحترمك هو الزييك بحترمووه!! يااستي انا زهجت منك ومن قرفك انا عايز امشي واخليك عايز استقر في حياتي لاني لو كملت حياتي معاك ح اعيش مدمر لحدي ما اموت طبعا الكلام دا بقولو وكلنا مصدومين وعايدة اكتر بقت تبكي بأعلى صوتها وتكورك دا اااخر جزاي يا سالم دي اخر تربيتي ليك تجازيني كدة ي اخوي معقولة من زمان شايل في قلبك ومجبور علي وبالسهولة دي تخسرني عشان وحدة وااط... قبل تتمها كورك فيها عاااايدة ورفع يدو عليها وكان عايز يكفتها عاينت ليه وقالت ااي اكفت اختك اكفت امك الربتك انا اصلآ تاني ح اتوقع منك شنوو كسرتني ي اخوي عمري ما اتوقعتك تجازيني كدة عمري مافكرت يجي يوم وتوريني انا منو وانا شنو الليلة انا عرفت قيمتي عندك يا سالم وشكرآ ليك كتير شكرآ وبقت ماشة زي المشنجة لحقناها انا وسوما مسكناها ووديناها غرفتها ورقدناها في السرير قعدت تبكي بي حرقة ووجع قالت لينا خلاص امشو خلوني براي واقفلو النور وانتو طالعين قفلناه هو والباب وطلعنا شفقنا ووزعلنا عليها لانها انجرحت من اقرب الاقربين ليها وكمان شفقنا علي سالم لانو عايز يستقر في حياتو عايز يبقى انسان كويس وكانت اختو مقيداه بس هسة خسرو بعض لانو اي واحد فيهم عايز يعيش حياتو بي طريقتو طلعنا غرفنا انا وسوما ومشينا نومنا الصباح بدري نزلنا نشوف عايدة حاصل عليها شنوو وصبحت كيف دخلنا غرفتا مالقيناها فتشناها في باقي البيت برضو مالقيناها سوما اتصلت ليها قالت ليها اي طلعت عندي مشوار مهم اشربو الشاي ولو ماجيت افطرو ما تستنوني قالت ليها لكن مشيتي وين قالت ليها بعد اجي بوريك قفلت الخط شربنا الشاي وبقينا نفكر مشت وين ومالها طلعت فجاة ومن الدغش كدة! ! ....

وبقينا نفكر مشت وين ومالها طلعت فجاة ومن الدغش كدة! ! عملنا الفطور وفطرنا وعايدة ماجات اخدنا نومة وصحينا نص النهار وبرضو لسة ماجات قلقنا عليها سوما عايزة تتصل ليها كدة ديك جات داخلة جرينا عليها مشيتي وين خوفتينا قالت لينا ماشي يحصل لي شنو يعني وبعدين ما اول مرة اطلع واتاخر قالت ليها طيب مشيتي وين قالت لينا المحكمة انخلعنا قلنا ليها لشنوو!! قالت لينا سجلت كل املاكي الهنا لي سالم اخوي حتى البيت دا وعندي مزارع وكمان مشاريع كلهم بي اسمو هو وقلنا ليها ليييه! ! قالت لينا اي كسرني وخزلني بس ف النهاية انا اختو لحمو ودمو ماعايزة ليه غير مصلحتو ومدام هو عرف مصلحتو انا اكيد ما بيدي شئ اعملو الا اساعدو وهسة سجلت ليه املاكي عشان يكون حياتو واسرتو الجديدة ويكون مستقبلو مضمون ..قلت ليها ياااه يا عايدة طيبة وحنينة من جواك وحضنتها وقلت ليها زي ما انتي بتحبي اخوك هو كمان بحبك ونقاشو ليك وكلامو الزعلك دا اكيد مامن قلبو اديه فرصة وحيجي يعتزر قالت لي بتمنى يا عائشة بتمنى حضتنتني وبكت عدينا الليلة كانت كئيبة بكل معانيها صحيت الصباح ع صوت عايدة بتنادي فينا عاايشة سوووماا! ! قلت اصبحنا بييك ي الله تاني في شنو مشكلة جديدة نزلتا ليها جري اشوفها مالها لقيتها قاعدة تشرب في شيشة ومشغلة التلفزيون ومبسوطة اجي اججي امبارح كنا زعلانين وبنبكي والدموع مية الغير الاعدادات منوو ياربي ماشة عليها جات سوما قالت في شنوو الليلة عييود مبسوطة شايفنها اتلفتت علينا وقالت لينا حااال الدنيا يوم ليك ويوم عليك زي م الزعل بجي كمااان الفرح بجي قلنا ليها دايمآ يااخ اها بقيتي كيف! ! قالت من شنو انا مريضة لا سمح الله هههههههه انا قلت ي الله دي مالا سبحااان مغير الاحوال قالت لينا بتعاينو مالكم في شنو ع فكرة التلفزيون بي جاي واول شئ امشو غسلو وشوشكم دي وتعالو اشربو الشاي عايزين نتظبط لمشوار وحفلة بعدين مشينا جبنا الشاي وقعدنا معاها قالت لينا طبعا حنمشي الكوافير تلاتنا حنلبس ونتظبط هناك تمام!! سوما بتحب الحاجات دي قالت ليها زيت الزيت 😍 وقبل دا كلو رتبو شنطتكم حقة السفر واي شئ شايلنو جهزوه وخلوه برا مع الشنطة لانو بعد الحفلة حنكون تعبانين ماحنقدر نعمل اي شئ والسفر حيكون بعد ساعات بس من الحفلة فاهمين! ! قلنا ليها اي تمام طلعنا اول سوما رتبت معي حاجاتي وجهزناهم ومشيت معاها غرفتها خامة معاها جنس كرور برمي الطيارة دا لو ماوقفوها بيهو في المطار هههههه انتهينا من ترتيب حاجاتها ورقدنا في السرير قلت ليها خلللاص حياتنا حتتغير حنعيش في بلد تاني عاداتهم وتقاليدهم براهم وكمان مامعروف يحصل لينا شنو لي قدام بس يلا نوكل امرنا لله سوما قالت لي انا غايتو مامتفائلة بالسفرية دي نهاي بس بي يدي شنو اعملو وشوفتيها براك قالت لي شنو يعني امشي وبي سكات قلت ليها عايدة صعبة وقاسية بس جواها انسان و حنينة بس كمان ربنا يهديها للبتعمل فيهو دا شوية كدة عايدة اتصلت لي سوما قالت ليها اجهزو انتي وعائشة عشان جايانا عربية ماشين الكوافير وماتنسو حاجة من الحاجات الشايلنها معاكم قالت ليها طيب تمام قفلت واتلفت علي بابتسامة عريضة يلااا نجهز ضحكت وقلت ليها مجنونة مشينا اتجهزنا وشلنا فساتينا والحاجات البنحتاج ليهم ف الكوافير نزلنا تحت لقينا عايدة جااهزة قالت لينا خلاص جهزتوو مايكون نسيتو شئ قلنا ليها لالا كلوو فل انبسطت وقالت لينا ارح طوالي بتاع العربية واقف برا ليه 10 دقايق بكون زهج من الانتظار طلعنا وركبنا وصلنا الكوافير وبدو يظبطو فينا شئ دعك شئ فيشل شئ شيل وش حواجب حمام زيت وايييك شغلات كتيرة لمن وشي اتمطا اظنو وطبعا مشينا من الساعة 3 ظهر والحفلة 9 مساء يعني 6 ساعات مع الحكحكة حيطلعونا شنو اصلو بعد عرك ودعك وظعط ومعط خلاص لبسنا سرحوني وبدو يمكيجو فيني وديلاك كمان الشغلة مع بعض خلللاص انتهيينا واخييييرآ حمدلله ع السلامة يااخ كدي اشوف وشي المراية وينا مشيت عاينت في وشي اقسسسم انبهرتا مااصدقت دي نفسي بقيت اهبش رموشي دي مالا زي العصافير كدة حواجبي وووااي دي عائشة الواقفة دي وكمان تسريحتي حلووة والفستان ظابط معي عاينت لنفسي مسااافة وانا متفاجئة الخبيرة قالت لي لالا انتي مشاءالله جميلة ومامحتاجة والمكياج جملك اكتر وظهر ملامحك تاني جوني عايدة وسوما ومسكوني قالو اتحصصصني الليلة الناس بياكلوك بعيونهم ضحكت وقلت ليهم وووواااي انتو كمان مزز رهيييبات بقيتو ضحكنا وعايدة قالت لينا خلاص زمن الحفلة جا نحنا حنطلع بعد كدة فعلا طلعنا ركبنا العربية وصلنا الخفلة سريع بس عايدة قالت لينا ما حننزل لازم نتاخر شوية واخلي فلان يضرب لي ههههه فعلا رافعة سعرها قبل تخلص كلامها زولا اتصل وقاليها انتتو وين قالت ليه اي وصلنا شوية ونكون جوة طبعا الحفلة معمولة في مزرعة تبع الراجل دا نزلنا ودخلنا جووة .....

🔞
بقلم Mnōōyâ Fâthy
-١٢-
-نبدأ
دخلنا الحفلة كانت في مزرعة جنب البحر الانوار والمكان والبرودة وريحة البحر يسلااام كل دا بعدل النفسية المهم اول ماجينا داخلين لقينا الراجل زاتو ومعاه شابين واقفين استقبلونا سلمنا ودخلنا الحفلة كانت بسيطة جدآ حتى الحضور بسيط يعني المعزومين كمان اصدقاؤ في رجال جو بي زوجاتهم وواحدين شباب لسة مامتزوجين اهو قعدة تشبه اعياد الميلاد والقعدات الاسرية بعد سلمنا وعرفنا ع الحضور مشينا قعدنا عايدة طوالي استلمت زولها وقامو يتونسو سوما قالت لي حفلة كئيبة ماعجبتني ضحكت وقلت ليها تستااهلي حمرت لي ي عفنة بقينا نتلفت سااي مافي حاجة قمنا طلعنا تلفوناتنا بقينا نتصور قام الراجل قالينا شنو يعني الامورات ماعجبهم الوضع ولا شنو ضحكنا لالا ي عمو حفلة زريفة قالينا طيب عايز احكي ليكم حاجة طبعآ انا وعايدة دي من قبل 20 سنة كنت بحبها كنت بعشقها ومدمنها ما كنت عايز اتزوج غيرها بس هي رفضتني واختارت طريق تاني اللي هو انتو عارفنو نحنا اندمجنا وبقينا مركزين شديد مع كلامو ... قال حبينا بعض بطريقة عنيفة وحاولت بكل الطرق اغير راييها وتفكيرها واننا نتزوج ونستقر بس هي رفضت وقالت ماعايزة تتزوج نهائي برقم غلطها وبرغم سكتها الما كويسة انا كنت متمسك بيها عائش ع امل عايدة تتغير بس لا صعب جدآ زول يغير عايدة وبصراحة انا للان متمسك بيها وعايزها وقلت ليها بطلي البتعملي فيهو دا والعايزاه انا بعملو ليك سيبي البنات في حالهم وممكن نربيهم ونزوجهم وانا اوعدك اخليكي تعيشي ملكة حاولت اغير ليها فكرة السفر فشلت بس بصراحة انا عمري ماقدرت اكرهها ولا حتى حبي ليها قل برغم انها كسرتني وجرحتني يلا في النهاية دي عايدة البعرفها انا وانتو قام ضحك وقالينا نكدت عليكم جوكم مش ههههه اسفين يلا ابدو وانبسطو وقام فات عايننا لي عايدة لقينا دموعها نازلة قلنا لالا معقولة عايزة تخربي المكيب والحلاوة دي اهدي اهدي هو ماقصدو يزعلك ويبكيك قالت انا عارفة وعمري مازعلت ولا ح ازعل منو سكتت اديناها منديل قشت دموعها الحفلة بدت والناس قامو يرقصو عاينت لي سوما لقيتها في النص اظنها فاكراهو ديسكو ضحكت فيها وفي جنونها تاني سيد الحفلة جا ساق عايدة ومشو يرقصو كلهم انا بس بتفرج بقيت بعاين وبتلفت بكل اتجاه فجاة جذبتني نظرات واحد قاعد بعيد يمكن النور ماواصلو كويس بس شفت ملامحو بعاين بطريقة مخيفة طوالي اتلفت منو عملت رايحة وبقيت بطقطق باصابعي مع الموسيقى فجاة لقيت الناس كلها في الدائرة اللا انا قاعدة استنو وداك كمان قاعد وبعاين لسة يااخ حتى متجه بي جسمو قصادي بسم الله دا شنو الحفلة هناك يااخ ماتخوفني تاني اتلفت منوو بحاول الفت سوما ولاااا جابت لي خبر اتصلت ليها شافت المكالمة جاتني مسكتني قالت لي قومي تفوتي الحت دا كلو جريتها لالا انتي التعالي اقعدي هنا ماالك في شنو ي عايشة دا ماوقت ونساتك ياااخ ونسة شنو ياسوما اسمعيني بس شوفي الراجل داك اشرت ليها محل قاعد بس لااا مافيش فات وين سوما والله كان في واحد قاعد في الكرسي داك قاعد براه وتركيزو ونظراتو كانت معي انا خوفت منو ي بت مافي زول هنا بس مايكون المزرعة دي مسكونة وشفتي جني ي معفنة جني شنو ياخ انسان طيب خلاص انسي الموضوع تمام ارح نرقص يلا ساقتني دخلتني في النص ورقصنا ماعارفة اللفتني شنو عاينت لقيتو واقف بعيد شوية من الدائرة بس واقف قصادي اي نفسو نفسو الزول القبيل انا خوفت وبقيت اغمض عيوني شديد وافتحهم واعاين القاه قاعد بس تاني اتقويت وقلت امشي ليهو واشوفو مالو بعاين كدة ومراقبني فعلا طلعت ماشة عليهو لقيتو مشا جريت لحقتو استنى هيي قلت ليك اقيف قام وقف قلت ليه انت منو ولييه بتتصرف كدة بتعاين لي مالك هو واقف وساكت بس ومديني ضهرو ما اتلفت علي قلت ليه ليه اتكلم ورد عليه برضو مافي اي رد ولا صوت منو قمت ختيت يدي في كتفو لفتو علي طلع! ! واحد من الشباب الاستقبلونا قبيل مع زول عايدة انهجمت قلت ليه مالك انت مجنون!! وكان بعاين لي بي نفس نظراتو وساكت عاينت ليه شديييد وبي زعل لزيتو وقلت ليه غبي انا ح اكلم عمو بتصرفك الغريب دا وكنت ماشة جراني من يدي ولفتني عليهو وبقى يضحك بأعلى صوت وكان طبعا في فاصل حق اغنيه وهو بضحك وبزيد في الضحك انا بعاين ليه مستغربة ومصدومة مالو دا! ! قالي ي خوااافة انا كنت بهزر معاك لقيتك براك وقلت اعمل فيك مقلب وارعبك وتاني بقى يضحك ضحكتو عالية شوشتني وصدعت بي كلامو استفزاني طوالي اديتو كف وكوركتا فيهو انت اهبل معاق دي شنو حركات المراهقين والشفع دي ناس عايدة سمعو صوتي وكلهم جو ووقغو عائشة في شنو مالك!! قلت ليهم الاهبل دا طول الحفلة بخوف فيني وبعمل حركات عشان يخوفني لمن جيتو وسالتو قال لي بهزر وقاصد اخوفك وارعبك وكنت بعاين ليه بزعل وهو خاتي يدو مكان الكف عايدة قالت  لي طيب حبيبتي معليش ماتزعلي نفسك ماقصدو حاجة اهدي قام الراجل جاهو قاليهو مهند!! دا شنو العملتو انت مابتخلي حركات الشفع دي لازم تفضحني قدام العالم قاليه ي ابوي انا
ماقاصد "اي مهند والولد التاني الكانو واقفين معاه وقت استقبلونا طلعو اولادو اتزوج ومرتو اتوفت وعندو منها الولدين ديل تاني ما اتزوج واكتفا بتربيتهم" يلا بعد ابوه شاكلو وهزاؤو قاليه انا ماقصدي هي براها كبرت الموضوع قاليه قاصد ولا ماقاصد تعتزر ليها عااين لي شدييد بنفس نظراتو المخيفة قالي انا اسف عايدة ضغطتني في يدي نظام اقبلي اعتزاو قلت ليه تمام سامحتك يلا عمو قالينا يلا ي جماعة حصل خير والموضوع انتهى يلا نمشي نتعشاء والعشاء كان بوفي مفتوح ستفنا صحانتنا انا وسوما وقمنا ضربنا ضرب بي يدينا وكرعينا ههههه تاني الاغنية بدت ومشينا نرقص دخلنا رقصنا وماخلينا رقصة لافة اتعاورنا غايتو والحفلة انتهت بدري عشان كنا عايزين نتونس اكتر "قصدي عمو يتونس مع عايدة اكتر " يلا اتلمينا كلنا وقعدنا نتونس لاحظت مهند ماجا قعد معانا قلت يلللا مافارق كنت داخلة الحمام بس شئ يجرني اتلفت لقيتو مهند!! قالي انتي تكفتيني وتهينينيانا ماعارفة نفسك ولا شنو!! انتي وحدة عاهرة فاتحة وبايعة نفسك للرجال وحدة ساقطة وما اكتر انتي مكانك هنا تحت حزمتي" انتي فاكراني ماعارف انتي شنو انتي وحدة رخيسة بس!! انتي وعايدة وكتار منكم شغلكم دا مهما اتمليتو منو قروش وعشتو ملوك في النهاية في نظرنا ساقطات ومنتهيات " انا من سمعت كلامو دا قعدت ابكي بس وما رديت عليه خليتو واقف دخلت الحمام كملت بكاي بكيت واتحسرتا زييين ما زعلت من مهند لانو هو وراني انا بكون شنو ومستواي شنو قعدت مسافة وماطلعت اللا سوما دقت الباب وقالت لي اطلعي برا بتعملي في شنو طلعت وقالت لي يلا نحنا حنمشي بعد كدة بعدين وشك وارم مالو كنتي بتبكي ! ! قلت ليها لالا مصدعة بس من جوطة الحفلة مشينا وقعدنا مع عايدة شوية وقمنا ودعنا الناس وعمو وشكرناهو لانو ماقصر معانا وعمل القعدة والموضوع دا كلو عشانا بعد شكر ووداع بكل بحرارة طلعنا عمو قال ي عايدة اكيد مااخر موعد لينا وغمز ليها ضحكت معاه قالت ليه اكييد مشينا ركبو في العربية انا جيت اركب عاينت لقيت مهند بعاين لي نظرات شماتة 😏 وعمل لي بي يدو حركة يلا سلام كسرت عيني منو وركبت العربية بقيت افكر واتزكر في كلامو وباالي شارد جنبي سوما وعايدة بتونسو وبضحكو ومبسوطين لحدي ما وصلنا البيت انا متضايقة وبفكر في كلامو دخلنا واي وحدة دخلت غرفتها دخلتي كدة طوالي وقعت ف السرير بي منظري داك ونومت ماصحيت الا ع دق الباب عايدة دخلت قالت لي قومي عشان تجهزي ونتحرك ع المطار طيارتنا بتقوم بعد ساعتين قومي يلا شالت مني الغطا وقومتني قمت دخلت الحمام وجيت طالعة لبست واتجهزت ونزلت شنطتي وحاجاتي تحت ولقيت سوما وعايدة كمان جاهزين عايدة قالت لينا كلو تمام متاكدات مانسيتو حاجة !! قلنا ليها اااي كلو تمام قعدنا شوية كدة شربنا الشاي وطلعنا ع المطار...

طلعنا وماشين ع المطار وخلينا اي شئ ورانا البيت الناس اي حاجة وحنمشي لمكان تاني وناس تانيين وصلنا المطار قعدنا في صالة الانتظار تاني مشينا صالة المغادرة بعديها سمعنا نداء الطائرة ومشينا ركبنا انا اول مرة في حياتي اركب طيارة وكنت خايفة شديد وبرضو مبسوطة احساس حلو يااخ ركبنا الطيارة ساعات بس ووصلنا دبي واحنا في مطار دبي عايدة اتصلت بزولتها الجاية ليها اصلآ وماسكة باقي البنات اتصلت وشاكلتها وييين العربية انا مش قلت اول ما اصل المطار القى عربية توصلني البيت ديك اووو عيوودة نورتي والله سوري في بالي والله بس اتشغلت شوية حبيبتي ماتزعلي حقك علي بس هسة ح ارسل ليك عربية كوركت فيها قالت ليها ياسلاام!! وح انتظر سعادتك لمن تجيبي عربية انا ح اركب تكسي وح اكون متواصلة معاك بالتلفون عشان توصفي لبتاع التكسي البيت قالت ليها طيب تمام عايدة بزهج تكسي انا ماشة مكان كدة وشارع كدة وادتو التلفون قالت ليه خليها توصف ليك فعلا وصفت ليهو وقال عارفو وركبنا بعد زحمة في الشارع وجرجرة وحراق روح وصلنا طبعا انا طول الطريق بعاين وبتفرج في الشوارع والناس لحدي ماوصلنا ونزلنا بقيت بعاين في البيت حلو حلا زي في المسلسلات سوما طول الوقت متنشنة وزعلانة قبل ندخل البيت عايدة اتصلت ليها اها وصلنا برضو ماحتطلعي تستضيفينا؟ ديك معقولة انا افرش ليك الارض ورود ثواني والمرة جات طالعة سلمت علي عايدة بكل حرارة واحضان وبوس وجات جارية علينا جرتنا عليها انا وسوما ي السمحات ازيكن بنات بلدي امممح امممووح دي مالا قال قلبي دا مارادها طبعآ اسمها رحاب بعد السلام والبكش والكبكبة عايدة قالت ليها ما حندخل!! كيف يعني معقولة الف اهلا وسهلا اتفضلو اتفضلو الدار داركم قمنا دخلنا بيت كبييير حدادي مدادي لقينا تلاتة بنات قاعدات جو جاااريين عااااايدة سلمو عليها شديييد وحضنوها وكمان سوما سلمو عليهم وانا سلمت عليهم البنات شنو ي عايدة معقولة دي اخر عشرتك تهجرينا وتجدعينا كدة اتصال ماتتصلي قالت ليهم معقولة حبيباتي انا خليتكم مع رحاب وقلت ماحتقصر منكم قامو عاينو لي رحاب شديييد قامت تتكبكب هههههه عايدة تعالي ارتاحي انتي وبناتك ديل اكيد تعباين من السفر ساقت عايدة وورتها غرفتها جاتنا نحنا ودتنا غرفة حنشترركها الاتنين انا وسوما عشان هنا البنات كتار مامشكلة المهم انا وسوما مع بعض لانو اتعودنا علي بعض شديد قعدنا كدة قلت ليها سوما فوكيها يااخ حتبقي متنشنة وزعلانة لمتين قالت لي مازعلانة تعبانة بس عايزة انوم وارتاح قلت ليها طيب نومي رقدت نامت انا شلت تلفوني فتحت الاستديو بتفرج علي الصور شفت صور الحفلة طوالي اتزكرت مهند وكلامو لي دمعت طوالي. ختيت التلفون تحت المخدة ونومت صحتني سوما ي عائشة يلا قومي صحيت ماالك ياخ خليني انوم قالت لي كملتي النوم عايني الساعة كم وووااي انا نومت الزمن دا كلو طيب انتي اكلتي لالا والله صحيت قبل شوية وكنت برتب في حاجاتي وصحي زكرتيني ارح نأكل غريبة مافي زول جا وعبرنا مشينا لي عايدة دقينا غرفتها ودخلنا ليها عاايدة دا شنو البيت الغريب بي ناسو ديل شوفي نحنا من جينا من السفر مافي زول ضيفنا ولا ب موية كويس جينا بقاروات موية قالت لينا رحاب شكلها ماعايزاني اجي ماعارفاها مالا وشايفاها مامبسوطة بجيتي بس انا بوريها هسة ارحكم اجهزو حنمشي اقرب مطعم نأكل فيه وافقنا ومشينا جهزنا وطلعنا وقفنا تكسي وقلنا ليه ودينا اقرب مطعم من هنا قالينا اقرب مطعم من هنا متاكدين قلنا ليه ايييوة مايكون مافي مطاعم قريبة قالينا الشارع دا كلو مطاعم وعاينو هناك اللافتة الكبيرة دي حنبها مطعم مامحتاجين تركبو اتمشو بس لو ماعايزين انا ممكن اوديكم حتة تانية عايدة قالت ليهو لالا شكرآ ليك انا جينا جداد هنا عشان كدة ماحافظين المنطقة مدام في واحد قريب هنا نحنا ح نمشي قالينا طيب واتحرك مشى ونحنا اتمشينا لحدي المطعم وصلنا ودخلنا طلبما اكل واكلنا واتونسنا ...
عاينا للزمن لقيناه سرقنا والوقت اتاخر قلنا بعد كدة نرجع البيت طوالي طلعنا وصلنا البيت ودخلنا لقينا رحاب ومعاها كمية بنات اكتر من 10 مشينا ليهم سلمنا وقعدنا عايدة رحاب اها اخبار الشغل شنو وانتو ي بنات رحاب كيف معاكم البنات قالو ليها مدام سألتينا حنقول ليك الحقيقة رحاب زولة جبانة ساجنانا وكاتماها علينا مابتدينا قرش بتقول لينا اي وحدة عايزة حاجة تطلبا وانا بجيبها ليها بس هي مازيك وعمرها ماحتكون زيك يااخ البيت دا مابفضى من الرجال وغرقانة في القروش غرق بس هي طماعة ما اكتر عاينا لي رحاب لقيناها منططة عيونها من الخلعة وبقت تتمتم عايدة صرخت فيها وكوركت قالت ليها انا ما اتوقعتك كدة لييه تبخلي عليهم ليييه تبقي انانية الشغل دا هم الممشينو ليك القروش بجيبوها هم وانتي قاعدة ساي تجيك القروش وتمسكيها عندك وتستخسري فيهم قرش يلللا من الليلة يارحاب بناتي عندي وبناتك عندك وانا الليلة دي بس ح اقعدها معاك هنا ومن بكرا ح امشي واشوف بيت لانو عمايلك دي مابتلزمني رحا
ب قالت ليها مدام دا كلامك اعملي العايزاه وانتو ي بنات حسابكم معي بعدين ومشت مننا عايدة قالت للبنات اها رايكم شنو حتبدو معي الشغل وفي مكان تاني!! البنات وافقو بس في زي 6 بنات ديل تبع رحاب عايدة قالت ليهم لو عايزين تمشو معانا يلا ارحكم قالو ليها لالا مابنقدر انتي عارفة رحاب لو قامت صعبة وغير كدة هي الجابتنا مابنقدر نمشي ونخليها قالت لينا طيب بس انتو لازم تقدرو وتطلعو منها قروش وممكن تهددوها بانكم حتمشو وتخلوها وكدة يعني ماتتمسكنو في النهاية انتو بنات ولازم يكون عندكم مصاريف في اي وقت قالو ليها يارييت لو رحاب زيك بس بنعمل زي ماقلتي لينا تاني اتوزعو اي ناس ع غرفهم خلونا انا وعايدة وسوما .. سوما قالت لي عايدة نحنا بكرا حنمشي وين مابنعرف لينا زول ولا مكان هنا عايدة قالت ليها منو قاليك مابنعرف عندي زول وبظبطنا طوالي اتصلت ليه وقاليها اعتبري طلبك اتنفذ بكرا من الصباح تمشي معي وتشوفي البيت دا لو عجبك طوالي تجي وتسكني قالت ليه تمااام تسلم ي خوة ماقصرت قاليها ولووو زولتنا لو ماخدماناك انتي نخدم منوووو...

قاليها ولووو زولتنا لو ماخدماناك انتي نخدم منوووو ....شكرتو وقغلت منو قالت لينا شفتو كيف سوما قالت لالا شوووفنا عجبنا وغلبنا ضحكنا وقلنا يلا ننوم ونشوف بكرا بحصل شنوو مشينا رقدنا نومنا صحينا الصباح واتلمينا كلنا عايدة قالت لي رحاب يلا انا اليوم ح اسوق بناتي وحنأجر بيت برانا وخلي الجو يخلا ليك رحاب كلمة مانطقتها سكتت بس ودخلت غرفتها الراجل ضرب ل عايدة ووصفت ليه قاليها مسافة السكة بس قامت قالت لينا انتو ي بنات جهزو ورتبو حاجاتكم لانو لحدي الليل كدة بنكون مشينا البيت الجديد لو دا ماعجبني بنشوف غيرو يعني الليلة ح ننجز ح ننجز قلنا ليها تمام بعد مسافة كدة الراجل اتصل وقاليها واقف برا اطلعي قالت ليه تمام جاية عليك قامت وبقت ماشة تاني اتلفتت علينا وقالت لينا زي ماقلت ليكم رتبو حالكم واتجهزو عشان لبعدين كل شئ منتهي قلنا ليها تمام يلا وطلعت ... طبعآ عايدة سايقة معانا 5 بنات عبير ولينة وتمني وسكينة وتودد اتعرفت بيهم طلعو ظريفات ومشاء الله جميلات شديد مايستاهلو الحاصل ليهم بس حال الدنيا ظلامة شديد بعد اتونسنا طلعنا الغرف نرتب ونضاير انا غايتو حاجاتي جاهزة ماطلعتهم من الشنطة المشكلة سوما هههههه طلعت عفشها وكبتو في الدولاب والتسريحا رصتهم رص عاينت لي ممغوصة قالت لي هسة في داعي لجنس دا قومي قومي ساعديني قلت ليها عفنة ارح ضايري بعد انتهينا ورتبناهم عايدة اتصلت وقالت لينا اجهزو ح راحلين طوالين البيت لقيتو تححححفة فرحنا وقلنا ليها ياسلاااااام احسن مشينا كلمنا باقي البنات قالو جاهزين ماعندهم شئ يعملو بس يمشو طلعنا حاجاتنا وختيناهم في الصالة وباقي بنات رحاب قعدو يبكو مع ديل وانا زاتي بكيت معاهم يحلييلهم مساكين عايدة جات وقالت لينا اها جاهزين! ! قلنا ليها ااي رحاب جات طالعة وقالت ليها بكل برود لسة راكبة راس وماشة!! قالت ليها هو انا بهزر في حاجات زي دي !! يلا يا رحاب مع انك خزلتيني بس شكرا لانك مسكتي لي بناتي قالت ليها اقعدي ي عايدة ودا سؤوء تفاهم واكيد حيتحلا قالت ليها لا ي رحاب قراري واخدتو هسة اجرت عربية نمشي بيها انا والبنات وزولي جا معي برضو لانو عربيتو كبيرة يشيل فيها الشنط والحاجات ويلا مع السلامة ي رحاب واكيد بنتلاقى يلا ي بنات فوتكم عافية مع السلامة يلا سوما عائشة وعبير وانتو ارحكم مانتاخر قومنا طلعنا ومشينا ركبنا سلمنا علي الراجل ورفعنا عفشنا بس الراجل نظراتو لي ماعجبتني ما اديتو اعتبار رفعت حاجاتي ومشيت ركبت في العربية التانية واتحركنا ووصلنا بيتنا ياسلام ع بيتنا الحلووو عجبني عجب كمان حديقة وحمام سباحة يااخ انا سكنت في حلات بيوت يارييت لو كان مع راجلي ... نزلنا ونزلنا الحاجات ودخلناهم خيتاهم في نص البيت وبقينا نتجارا عشان نحجز الغرف انا وسوما جرينا حجزنا فوق عشان متعودين ع فوق بسس عايدة ضحكت وقالت لينا براااحة ي بنات ديلك حجزن اتنين معانا والتلاتة تحت يعني فوق 4 غرف حجزناهم ونزلنا تحت نزلتي تحت كدة عايدة معاها صاحبها الجابنا قامت نادتني عيوش تعالي مشيت ليها مالك في شنوو بقت تعاين لي وتعاين للراجل انا قلت ليها ماالك في شنوو...!! قالت لي جهزي نفسك لانو أسعد دا قال عايزك الليلة انخلعت وعاينت ليهو شديد ابتسم لي تاني اتلفت منو لي عايدة حمرت ليها وطلعت فوق غرفتي بكيت سوما جاتني عائشة مالك في شنو بتبكي لييه!! سوما تخيلي عايدة قالت لي جهزي نفسك لبعدين قالت لي جاي منوو!! قلت ليها اسعد صاحبها الجابنا هنا قالت لي نفهم منو شنو يعني الشئ بالشئ هو تبع عايدة حنتوقع منو شنو تاني انتي هسة تبكي لشنو وانتي عارفة نحنا جينا هنا لشنو وعشان شنو قلت ليها اااه فعلا ابكي لشنو عايدة جاتني في الغرفة قالت لي اتجهزي واتظبطتي اسعد زي مابسطني عايزاك تبسطيهو واوعى تعملي ليه عمليتك لي عامر فاهمة ضحكت وطلعت انا فعلا جهزت نفسي وجا بالليل مستنياه زي العروسة دق الباب قلت ليه اتفضل دخل وجاني قام يمدح ويتغزل فيني انا بس ساكتة تاني جا وقرب علي وانتهت الليلة صحى الصباح بدري وانا صحيت قالي مامصدق انا كنت نايم جنب الملاك دا يااخ انتي ..... قام طلع قروش وختاهم لي في التسريحة وقالي عايدة قالت لي الليلة دي هدية لييك بس انا انبسطت بيك شديد عشان كدة انتي تستاهلي الهدية وامسكي ديل ختاهم وطلع انا قمت استحميت واتسرحت ماطلعت من غرفتي نهائي جاتني عايدة ومعاها اكل ختتو لي وقالت لي ايييوة مبسوووطة منك انتي كدة بتي وكدة بجيبو الزباين طلعت خلتني اكلت وتاني رجعت نومت صحيت المغرب نزلت تحت لقيت البيت كلو متغير مزيننو كيف والبخور منطلق والبنات لابسات كييف زي الرقاصات لبس كعب قلت ليهم في شنووو سوما جاتني نازلة وهي كمان لابسة زيهم قالت لي الشغل من الليلة حيبدأ اسعد جاب لي سوما زباين وقالو بعد المغرب كلهم بجو قلت ليها انا ما كلمتني قالت لي اي استني طبعا انتي عجبتي اسعد وعلق معاك قاال عايزك انتي وبس تبقي ليهو وقال ليها مرتي ماتعرضيها علي زول لانو ح استلمها انا
براي وقاصدك انتي طبعآ يا بختك انا زاتي لو لقيت واحد بس احسن لي بدل كل ليلة مع واحد جديد وهسة اطلعي فوق عايدة لو شافتك ماحتخليك لانو الرجال حيوصلو ولازم يشوفونا نحنا فعلا طلعت غرفتي وقفلتها علي بالمفتاح سوما رسلت لي رسالة قالت الرجال وصلو "طبعا الرجال بقعدو والبنات بجو بتعرضو وبرقصو ليهم والبتعجبو ديك بسوقها وبدخلو الغرفة" وكان في البيت كل شئ محرم حتى الخمرة وعايدة قاعدة تتفرج وتضحك وتتونس معاهم ... عدت الليالي والايام والشهور ونحنا بالحال دا واسعد كل ما يكون عايزني بجيني البيت وانا بتظبط واتجيه ليهو التقول مرتو بس انا ماعندي شئ اتجاهو غير الكراهية بس ما بينت ليهو كدة ابدآ وكنت مابطلع من غرفتي لانو دي اوامرو هو وعايدة محبوسة وماعارفة البحصل شنو تحت حتى سوما بقيت مابلاقيها كتير بس دا الحال والروتين اليومي بس يوم كدة الضهر اسعد اتصل لي و قالي الليلة يومنا غيير ح نطلع من البيت دا اكيد زهجتي من الحبسة صح قلت ليه حنمشي ووين قالي مفاجئة بس استعدي واجهزي المغرب ح اجي واسوقك ...

ماركزت معاه كتير وطنشت كلامو كنت نايمة تلفوني ضرب صحيت لقيتو أسعد قلت وووب انا كيف نسيتو هسة يجي يعمل لي موضوع رديت ليه قالي نايمة ولا شنو قلت ليه صاحية وينك قالي 10 دقايق واكون معاك جهزتي!! قلت ليه ايوة قفلت منو وجريت علي الدولاب طلعت اقرب لبسة ودخلت استحميت سرعة سرعة جهزت وبقيت منتظراه اتصل لي انا وصلت انزلي نزلت عليه طوالي سلم علي قالي منوورة ابتسم وطلع قدامي عايدة قالت لي خلي بالك من نفسك فلت ليها تمام وطلعت لحقتو ركبت معاه في العربية وكنت ساكتة قالي ماحتسألي ماشين وين! قلت ليه مش قلت مفاجئة خليها مفاجئة عاين لي وقال تمام نخليها مفاجئة "ما حكينا عن اسعد عمرو 32 شغال في دبي في شركة تبع هندسة معمار وهو ماسك منها جزء كبير حصتو فيها لانو مفتح في البزنس وبعرف عايدة من كان في السودان لانو كان بجيها في البيت مع انو انسان كويس وناجح بس برضو ماسك السكة الغلط دي " طول السكة انا ساكتة بسألني بجاوب لحدي ماوصلنا قالي انزلي نزلت قلت ليه يلا حنمشي وين اشر لي هنا وكان قدامنا مبنى عالي وتصميمو رهيب قلت ليه وين المكان دا قال دا فندق افخم وافضل فندق في دبي وجينا هنا لانو اليوم حنبيت هنا قلت ليه شنو!! وبيتنا مالو يعني انا فكرت حنغير جو بس لا جايبني لنفس الموضوع مارد علي قالي اتفضلي ادخلي حمرت ليه ودخلت بوراه مشى لموظف الاستقبال سلم عليه وقاليه حاجزين شقة رقم كدة شاف الكشف بتاعو وقاليه نعم اتفضل المفتاح ي استاذ شالو ومشينا كنا واقفين عشان نركب الاسانسير بس الاسانسير فتح والناس الفيه نزلو ماعاينت فيهم كويس بس دقيقة استنو رجعت وعاينت للناس النزلو منو طلع معاهم...!! مهند ااي مهند المابغباني طوالي اتزكرت كل كلامو لي يوم حفلة ابوه حسيت بي رعشة وكهربا في جسمي قلت فعلا الدنيا صغيرة بس دا الجابو هنا شنوو كنت بعاين ليه لحدي ما اختفا بس هو ماشافني!! وانا سرحانة مع نفسي دموعي جرو لكزني اسعد قالي ماالك في شنوو لو ماعايزة وحاسة اني جابرك ارح ارجعي قلت ليه لالا مافي حاجة قشيت دموعي وطلعنا الاسانسير وصلنا الشقة دخلناها جوة جمييلة وهادئة أسعد قالي رايك شنو في المكان دا قلت ليه حلوو ابتسمت وقعدت في الكنبة جا قعد جنبي وشغل التلفزيون حضرنا شوية كدة قالي انا جعان وانتي قلت ليه يعني قالي طيب ارح ننزل المطعم تحت قلت ليه وين!! قالي هنا تحت في الفندق زاتو قلت ليه تمام نزلنا تحت قعدنا وطلبنا مسافة الاكل يجهز كنا بنتونس فجاة اتلفت لقيت مهند قاعد في المطعم وبراه وكان مركز معي شديد انا عاينت ليه مساافة تاني لفتني اسعد وقالي عائشة بصراحة انا بحبك وشاريكي وح اطلبك من عايدة واتزوجك عايزك حلالي بجد انتي بت طيبة ومسكينة وبريئة دا اكتر شئ خلاني اتمسك بيك قال كلامو دا وانا مامركزة معاه بس بعاين لي مهند وكمان كان بعاين لي حسيت بيه عايز يقول حاجة بس شنوو تاني اسعد لفتني وقال لي طبعآ نسيت جبت ليك حاجة كدة وبتمناها تعجبك قلت ليه شنوو قالي ثوواني بس في العربية اجيبها واجيك قلت ليه طيب كويس اسعد طلع وكانو مهند لقاها فرصة جاني سرعة قالي بتعملي في شنو انتي ماعايزة تتصلحي وتبقي بت ناس لافة ورا الولد دا عايزة القروش ياااخ في ستين القروش قلت ليه يعني جيتني تقول كلامك دا شكرآ ليك انا عارفة نفسي شنو وبعمل في شنو ماعايزاك توريني ولو سمحت اتفضل امشي لانو اسعد لو جا ولقاك هنا حيعمل مشكلة قالي اسف ي عائشة انا ماعارف بقوليك كدة لييه بصراحة عايز اعتزر واصلح غلطي قلت ليه تمام مسامحاك وممكن تقوم قالي عائشة انا بحكي معاك بكل جدية انا عايز اتكلم معاكي في موضوع وموضوع مهم شديد قلت ليه شنو قالي هنا ماينفع ختا لي كرت فيهو رقمو وقام فات انا سرعة دخلت الكرت في الشنطة طوالي اسعد جا اتلبشت قلت مايكون شافني بس لالا شكلو ماشاف شئ لانو جاي ومبسوط جا وقعد جنبي ختا لي ف الكرسي جنبي بوكس وقال لي فيه ملابس ليك ان شاءالله يعجبوك كنت عايز اديك ليهم من قبيل بس كنت ناسيهم ابتسمت ليه وقلت لييه تسلم بس ماكان تتعب نفسك قالي مافي تعب كلووو شي فداك ابتسمت معاه قالي عائشة انا بجد بحبك طلع ليه علبه صغيرة فتحها وطلع منها خاتم لبسني ليهو قلت ليه اسعد دا شنو لييه بس قالي هشش ماعايز اسمع نقاش عجبك ولا لا قلت ليه حلو عجبني قام باس يدي وقالي اهم شئ وانا تاني من اليوم مابعمل اي شئ اللا حاجة تعجبك بس شوية كدة ارتحت معاه اسعد بالجد انسان كويس وراقي بس انا مستحيل احب واتزوج واحد لمسني بالحرام ماعايزاه انا عايزة انسان كويس انسان يحبني عشاني يحب فيني روحي ونفسي مش جسمي وشكلي قطع تفكير صوت الجرسون جاب لينا الاكل ومشى اكلنا وخلصنا طلعنا الغرفة قالي ممكن تغيري وتلبسي فستان من الملابس الجبتهم ليك قلت ليه حاضر دخلت الغرفة فيها حمام دخلتو استحميت وطلعت لبست واتمكيجت وسرحت شعري وانتظرتو دقا الباب ودخل لي عاين لي وانبهر وبقى يتغزل  ويمدح ويشاغل فيني انا مبتسمة ليه بس وبفكر مع مهند ياربي مالو عايزني في ي
اتو موضوع هو بيناتنا في مواضيع هو انا بعرفو من وين عشان يجيب موضوع بس بفكر وماشغالة بأسعد انتهت الليلة ع كدة وصحينا اليوم التاني شربنا الشاي وشكرني وقال لي تسلمي انتي ي جميلتي انا ما اشتغلت بيه كتير قمت استحميت وغيرت وطلعنا البيت بقى فكري كلو مع مهند بس نهائيآ ما فكرت اتصل ليه كل مرة بطلع الكرت وبعاين في الرقم وبدخلو بس كان جواي خوف شديد اتجاهو وف نفس الوقت بفكر فيه وماقادرة انسى الموضوع العايزني فيه ... مرت الايام والشهور ونحنا في الحال دا وعايدة بيتها بقى مابفضى من الرجال ليل نهار واسعد كان بجيني البيت كتير بس اخر فترة بقى مابجي بحجة انو مشغول والشغل كتر علي راسو سوما حملت وعايدة سقطت ليها الجنين للأسف وكانت الحاجة دي حتودي بيها سوما الموت لانو الاجهاض سبب ليها مشاكل كتيرة اخدت فترة طويلة في المشفى تاني طلعناها البيت وانا كنت قاعدة معاها وممارضاها وبقت كويسة والحمدلله وعايدة لسة جارية ورا الدنيا الغشاشة ومكملة في شغلها انا تاني لاشفت اسعذ ولا جبت ليه خبر اختفى من حياتي حتى تلفونو مقغول شهور عايدة رجعتني اشتغل مع باقي البنات وواشتغلت وبقينا ع الحالة دي سنة واكتر لغاية مافي يوم قاعدين الصباح كلنا كدة بنرتب في البيت عايدة جاتها مكالمة من السودان اول ماسمعت الكلام ما ادت اي اقوال بس وقعت من طوولها واغمى عليها كلنا انخلعنا عااايدة! !!!

-نبدأ
عايدة جاتها مكالمة من السودان ردت عليها الوو واول ماسمعت الكلام وقفت علي حيلا ووقعت من طولها في الارض اغمى عليها جرينا كلنا عليها عاااايدة رفعناها وبنحاول نصحي فيها وقلت ياربي الحاصل شنو دا منو الاتصل وقال ليها شنو! ! مع كل محاولاتنا ليها عشان تصحى مافي فايدة اتصلنا ب الاسعاف جو ووديناها المشفى دخلوها قالو جاتها صدمة شديدة بسببها نفسها كتم وكمان قلبها قرب يقيف بس حاليآ لحقناها واسعفناها وهسة ح تصحى بس ماحيدخل عليها زول الا نحنا نقول قعدنا كلنا منتظرين برا حتى عبير جابت معاها سوما وبقينا كلنا واقفين ومنتظرين الدكتور يدخلنا بعد ساعات دخلت عليها لقيتها صاحية وبتبكي وهي ساكتة جريت عليها عايدة مالك في شنو اهدي انتي كويسة قامت كوركت لاااا انا ما كويسة انا انا تاني اعيش لشنو بعد الحصل انا عايزة اموووت وزادت بكاها... عايدة اهدي عليك الله ووريني في شنو حاصل ودا منو الاتصل ليك من السودان ماردت علي قالت لي تلفوني وينو طلعتو ليها من شنطتي واديتو ليها رجعت عاينت في الرقم واتصلت قبل الزول يرد قفلت وقعدت تبكي مسكتها وبقيت اسكت فيها قالت لي عائشة امشي نادي الدكتور سريع قلت ليها موجوعة من حاجة!! كوركت قلت لييك ناديهو وبس ما تساليني تاني فعلا طلعت ناديتو ودخلنا ليها قاليها بتشكي من حاجة ولا بتتألمي!! قالت ليه لالا عايزة امشي البيت وهسة دي قاليها حالتك مابتسمح ليك ممكن بكرا الصباح نعمليك خروج بس حاليآ لا قالت ليه شنو لا انا ماشة وهسة نزلت من السرير جا عليها ثبتها وقاليها ارجعي سريرك رفضت وشاكلتو قالت ليه اسمع هنا انا طالعة وزح من وشي كلنا استغربنا من تصرفها دا وفعلا طلعوها من المشفى ووديناها البيت اول مادخلت اتصلت لصاحب الرقم وطلعت مرت سالم اخوها قالت ليها سالم اتوفى بحادث وتعالي احضري مراسم الدفن .. اتصلت ليها وشاكلتها اااي سالم كتلتيهو سالم موتيهو هسة لو سمع كلامي كان هسة كويس كان زمانو عايش وجنبي بس انتي السبب ديك طوالي قفلت الخط في وش عايدة وبدت في البكا والكوراك قالت ليما انا ماشة السودان ارح معي انتي ي عائشة سوما حالتها مابتسمح ليها وانتو ي بنات خليكم في البيت دا ووقفو اي شغل فعلا لحدي المسا مشينا المطار وركبنا اول رحلة ماشة السودان اول ماوصلنا المطار كان الساعة 1 صباحآ عايدة اتصلت لمرت اخوها ووصفت ليها البيت ركبنا تكسي ومشينا عزينا عايدة عملت جنس عمايل الاقعدت في الواطة بس وتبكي بأعلى حس ووووااااي ي اخوي سالم اخوي فااات وتاني مابشوفو خلاني وفات طيب كنت تسوقني معاك عاد تاني تخليني لمنو خلاص ارجع لي اشوفك انا لي سنتين ماشفتك ي اخوي ارجع تعال صالحني تعال لي سامحني انا اسفة والله اخليك تعمل العايزو وما اتدخل فيك وفي حياتك ووووواااي ي اخوي جات مرت اخوها نازلة الناس قالو ليها دي صفاء زوجتو عزيها انا قلت يمكن تدقها بس لا جرت عليها وحضنتها وبقو يبكو قالت ليها سالم فات ي عايدة اخووك وراجلي فااات وتاني مابرجع وحاضنين بعض وبزيدو في البكا قالت ليها اخوك بحبك وعمرو مانساك كل قصصو عنك قال انتي في النهاية اختو الربيتيهو وبقيتي ليهو ام قال لي عايز يجيك يعتزر ليك ويصالحك لانو مامتحمل بعادك وقبل يصلك ربنا شال رووحو بتقوليها الكلام دا وببكو الاتنين بكا فظيع حالتهم صعبت ع اي زول والحضور كلهم ببكو وانا كمان ماقدرت بكييت شديد قالت ليها كويس وصلتي بدري عشان تحضري الجثمان قالت ليها يعني مادفنتوه قالت ليها لالا كان في المشرحة وهسة حيجيبوه فعلا شوية كدة ووصل وقامن يتجارن عليهو كان ملفلف جابوه اخوان صفاء و رجال اصحاب المرحوم جرن عليهو مسكنو وقامن يكبن ويكوركن عايدة صوتها لمن راح تاني شالوه المقابر جرن ورا الجثمان اللا مسكوهن عايدة خشت في صدمة بقت لا كلام لا حركة بس قاعدة في كرسي انا قاعدة معاها بدخلها الحمام وبرقدها استمرت بالحال دا تلاتة شهور وناس سوما جو كلهن من دبي ورحلناها بيتها لانو كنا مع مرت اخوها بس عايدة اتغيرت تغير لحظي بقت محجبة وتصلي وتصوم وتقرا قران
باعت كل املاكها السجلتها لي اخوها والقروش ودتها لدار المسنين واليتامى سبحان الله بالجد دنيا غريبة بعد 5  شهور جا صديقها ابو مهند!! جاها البيت وعزاها وقاليها حال الدنيا وكل دا امتحان من ربنا وانتي لازم تصبري وتتوبي ربنا واول حاجة تعمليها تدي البنات ديل حريتهم وتطلعي من البيت دا لانو عملتيه من حرام وانا ح اسكنك عندي بيت اقعدي فيه قالت ليه خلاص كويس عبير وسكينة وتودد وتمني ولينة انتو من اليوم احرار وبتمنى تعفو عني بكو معاها وقالو ليها عافين ليك زي ما انتي كنتي موديانا في سكة غلط بس عمرك ما عاملتينا كعب كنتي حنينة علينا وبالجد كلك انسانية سلموو عليها وودعوها طبعا ابو مهند دا انسان كويس جدآ عمل لي اي وحدة فيهم وظيفة شريفة وحلال بتناسب بيهم كبنات طوالي وافقو واليوم التاني طوالي كلهم مشو بس عايدة خلتنا معاها انا وسوما قالت ديل بناتي ما بستغنى عنهم نحنا زاتنا مابنستغنى
عنك ومدام توبتي وعرفتي غلطك اكيد ربنا بغفر ليك الراجل طوالي رحلنا لواحد من بيوتو ومشينا عشنا فيهو وبقينا تلاتتنا ملتزمات صلاة وصيام وقرآن عبادة بس وكل ما نقرأ قرآن نوهبو لروح سالم وعم احمد ابو مهند ماقصر معانا ابدآ كل مرة بجينا وبتفقدنا وصفاء مرت سالم طلعت من الحبس وبقت تجي لي عايدة طوالي وعايدة كمان بتمشي ليها وبقو صحبات واخوات حياتنا اتغيرت ميين بيعرف اننا في يوم نبقى زي الناس بالجد كونك قريبة من ربنا وجواك نضيف دا اكبر راحة واقسم بالله حاسة نفسي نضيفة وخفيفة من جوآي ربنا رحييم وكريم مابنسى عبدو والحمدلله علي نعمة الاسلام مرة علي وفاة سالم سنتين ونحنا مانسيناه بالدعاء والقرآن عايدة اتحسنت والضحكة رجعت ليها بس برضو الحزن الجواها صعب يفارقها ... سوما اتقدم ليها واحد صاحب عم احمد ابو مهند هو كبير بس ماشديد بكون كم و40 كدة سوما استخارت ووافقت قلت ليها ماتتسرعي انتي صغيرة قالت لي ي عائشة انا اي زول بعرف ماضيني وانا كنت شنو حتى لو توبت مافي زول برضى بي كونو عبدالله دا راضي بي و عايزني كزوجة ليهو انا والله موافقة عايزة اتزوج واستقر كلامها اقنعني قلت ليها ربنا يجعليك الفيه خير ويسعدك حضنتها والعرس اتحدد سرعة وعملنا مناسبة صغيرة كدة فيها اهل عبدالله وعم احمد واولادو انا شفت مهند اتهربت منو لحقني وقفني واتكلم معي عائشة استني انا ما ح افتح ليكي سيرة اي حاجة غير اني عايزك عايزك حلالي انا انصدمت وبقيت واقغة ومتنحة فيهو واصل كلامو انا وقت لاقيتك قبل تلاتة سنة في دبي في فندق كدة ... كنت عايز اقوليك الحاجة دي انا من شفتك في حفلة ابوي قلبي دا اتعلق بيك كفتيني واهنتك وزليتك بس برضو كنت عايزك في حاجة خلتني اتمسك بيك برغم من انك . .. سكت وقالي قلتي شنو!! طبعا مهند دا ماعارفة في حاجة بتجذبني ليهو سمعت كلامو وكنت مبسوطة قلت ليه الراي راي عايدة وابوك ومشيت منو في نفس يوم عرس سوما اعلنو خطوبتي من مهند كل الناس انبسطت وبقو يباركو لينا وابوهو وعايدة انبسطو اكتر العرسان جو داخلين والناس جوهم يباركو وانا مشيت وحضنتها وبكينا معاها انا وعايدة من الفرحة قالت لينا انا كدة ممكن اموت مرتاحة قلنا ليها هششش ماتقولي كدة عمرك طويل يااخ وكلمنا سوما انو مهند خطبني والعرس بعد اسبوعين طوالي انبسطت وحضنتني شديد في المناسبة زااتها عم احمد ابو مهند اتقدم لي عايدة وقاليها ابقي مرا ارفضيني ضحكت ووافقت كان يوم جمييل شديد كدة حسينا ربنا رضيان علينا وافقت عليه بس قالت ماهسة بعد يتزوجو بناتي ويجو من شهر العسل عدا يوم العرس كان جميل شديد والايام جرن وجا يوم عرسي مشيت الكوافير واتظبطت ولبست الزفاف وكنت مبسوطة مااضيي كلو رميتي وراي وعايزة ابدا حياة جديدة مهند جا واستلمني ومشينا ع الصالة عرسنا كان احلى عرس وعايدة كانت الفرحة ماسايعاها حتى سما العروس جات حضرت زفافنا الليلة عدت سريع وكل الحضور ودعونا ومشينا ركبنا العربية ووصلنا الفندق نزلني دخلنا الغرفة شالني ورماني في السرير قالي الف مبروك لينا ي احلى عائشة اوعدك احبك واحترمك واشيلك جوووة عيوني حضني و..... صحينا الصباح ع تلفونات ناس البيت سلمو علينا وقالو لينا ماتنومو الطيارة حتفوتكم ضحكنا وقمنا جهزنا وماشين علي شهر العسل ....
بقلمي :  Mnōōyâ Fâthy ✍
#
كتييير مننا بغلط و اي انسان غلطو بفرق من انسان باستثناء سبب الغلط بس في النهاية غلط وخطيئة وكل داا امتحان من ربنا ... وربنا بقيس الانسان وبشوف انت قدر الامتحان دا او لا .. مرات بنتمادا في الغلط ونتغمس فيه وننسى نفسنا بس ربنا ما ناسينا وفي النهايةة بورينا عقوبات بترجع لواقعنا وبي سببها الانسان بهتدي وبرجع طبيعي ونضيف وكل داا بسبب الامتحان الابتلانا بيه ربنا وماننسى انو ربنا بحب عبدو ولمن العبد يعرف خطئو ويتوب توبة نصوحة فهنا ربنا بغفر ليه ويتوب عنو وبمهل سكتو ...

